Minen vruntlike grout vnde wat ik ghuedes vormach tho allen tyden. Ersamen vorsichtyghe heren borgermesteren vnde radmanen der stad Reuel. Als ik juwer ersamheit wol ere tho geschreuen hebbe, wo her Johan Grist, juwes rades sendeboede, was an mynen genedyge heeren den konnyk; wat dar gehandelt wart, dat hebbe ik juwer ersamheit wol er tho gh[esc]reuen. Her Johan vnde ik handel dar etlike wort als vmme des gheldes willen, dat by jw steit, vnde ok vmme de thovorsicht, de ik jw wedder gheuen solde. Her Johan was bogherende van mynen genedyge here, dat syne genade solde borgge werden vor my vor namannyghe; do sede mynes heren genade nen; do lede he vor van steden, do sede mynes heren genade ok nen vnde sede, dat wer ein sede, dat rydder vnde knecht pleghen eygen breue vnde jngesegel vor syk tho gheuen; so solde ik ok don, vnde dar mede solde syk her Johan tho freden gheuen vnde laten syk dar mede genogen, dar Johan volbort tho gaff vnde sede ja; vnde war ik myn gelt vntfangen wolde in den sus Wendessche steden ofte war ik wolde, dar solde ik ju breue vnde myn jngesegel weder gheuen vor alle namanynge; vnde dat is nicht gescheen; vnde ben des tho groten schaden komen, dat wet mynes heren genade wol vnde manich guet ander man. Is her Johan ein rechtferdych ghuet sendeboede gewest van juwer aller weghen, so steit he dat wol tho als vorschreuen steit, dat gehandelt is vor mynes heren ghenade vnde is war; vnde issit van noden, so sal id mynes heren genade wal tho stan. Doch, leuen heren, mage ik rechtes geneten vnde mynes heren genade, so latet myner husurouwen werden, dar se vnde ik recht tho hebben, vnde gheuet mynen styffkinderen v hundert merk; dat sullen se hebben van den xij(c) merk van der medegyft selgen her Jacob Vrese, de gy gy (!) Hans van Assen vorsegelt hebben; vnde vij(c) merk sal ik vnde myn husfrouwe hebben van den xij(c) merken; vnde wat myner husfrauwe tho komt van eres broders wegen, dat lat er werden na vtwyssinge eres vaders testement, dat gy hebben, dar hebben ere kinder nen don mede; vnde latet myner husfrouwe vollygen myt fruntschoppen wat er geboret, dat gy doch mit recht gheuen sullen; vnde wat myn husfrouwe dar met jn handelt, als vmme des geldes willen, dat is myne willen wol also verne alse kryget, dar se recht tho heft. Hir mede sint Ghode beuolen. Geschreuen tho Abo des sonaffendes na sunte Barttholmes in dene jar xcii. Willem van dem Velde. Jtem leuen heren, juwe sendeboden weren weren (!) ok eins to Wysbue vor rykes rad van Sweden; dar wart ok ein recht off ges[e]cht, juwe sendeboden solden to Reuel theen vnde solden Jacob Vresen recht testement hallen vnde solden wedderkomen; dar hadden se tyt genoch tho van Vyty et Modesty bet tho sunte Mychaelis; dat wart ok nicht geholden. Adress: Dem ersamen vorsichtygen wol wyssen heren borgermesteren vnde ratmannen der stad Reuel dessen breff.